Gedagte vir die dag: Geestelik minder bevoorregFoto: pixabay.com Wat sal dit ’n mens help as hy die hele wêreld as wins verkry maar sy lewe verloor, of wat sal ’n mens gee in ruil vir sy lewe? (Matteus 16:26) Enige mens wat sy geestelike lewe verwaarloos, is kortsigtig en dwaas. Hy het homself oortuig dat goud en alles waarvoor dit staan vir hom van groter belang is as God; dat die sienlike dinge belangriker is as die onsienlike; en dat ’n valse balansstaat te verkies is bo integriteit en eerlikheid. Geen mens wat God uit sy lewe rangeer, kan waarlik suksesvol wees nie. Alleen wanneer ons geestelike lewe in harmonie met God is, kan ons ’n gesonde begrip hê van die sin en betekenis van die lewe. Wanneer jy jou geestelike lewe beroof van die bewustheid van Christus se inwonende Gees is jy waarlik minder bevoorreg. Hemelse Leidsman, ek besef die belangrikheid van my geestelike lewe en weet verseker dat u Heilige Gees diepte in my lewe bewerkstellig. Amen.